CELEX: C2004/228/67
Language: fi
Date: 2004-09-11 00:00:00
Title: Asia C-318/04: Euroopan parlamentin 27.7.2004 Euroopan yhteisöjen komissiota vastaan nostama kanne

11.9.2004   
            
            
               FI
            
            
               Euroopan unionin virallinen lehti
            
            
               C 228/32
            
         Euroopan parlamentin 27.7.2004 Euroopan yhteisöjen komissiota vastaan nostama kanne
   (Asia C-318/04)
   (2004/C 228/67)
   Euroopan parlamentti on nostanut 27.7.2004 Euroopan yhteisöjen tuomioistuimessa kanteen Euroopan yhteisöjen komissiota vastaan. Kantajan asiamiehinä ovat H. Duintjer Tebbens ja A. Caiola, prosessiosoite Luxemburgissa.
   Euroopan parlamentti vaatii, että yhteisöjen tuomioistuin
   
               —
            
            
               kumoaa EY 230 artiklan nojalla Euroopan yhteisöjen komission 14.5.2004 tekemän päätöksen 2004/535/EY (1)
               
            
         
               —
            
            
               velvoittaa Euroopan yhteisöjen komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Euroopan parlamentti esittää kanteensa tueksi neljä kanneperustetta, jotka koskevat komission toimivallan ylittämistä, direktiivin 95/46/EY keskeisten periaatteiden loukkaamista, perusoikeuksien loukkaamista ja suhteellisuusperiaatteen loukkaamista.
   Komissio on tehnyt päätöksen toimivaltansa ylittäen noudattamatta henkilötietojen suojasta annetun perusdirektiivin 95/46/EY säännöksiä ja rikkoen erityisesti direktiivin 3 artiklan 2 kohdan ensimmäistä luetelmakohtaa, joka liittyy sellaisten toimintojen poissulkemiseen, jotka eivät kuulu yhteisön oikeuden soveltamisalaan.
   Euroopan parlamentti korostaa lisäksi seuraavia näkökohtia: CBP (Yhdysvaltojen tulli- ja rajavartiolaitos) ei ole direktiivin 95/46/EY 25 artiklassa tarkoitettu kolmas maa; suojan riittävää tasoa koskevassa päätöksessä sallitaan siirrot muille Yhdysvaltojen viranomaisille sekä kolmansiin maihin; päätöksellä rikotaan direktiivin 95/46/EY 13 artiklaa, joka koskee poikkeuksia ja rajoituksia henkilötietojen käsittelyyn liittyviin periaatteisiin (rajoitukset ja poikkeukset, joista päättäminen on varattu jäsenvaltioille), ja CBP:lla on päätöksen perusteella suora pääsy matkustajarekisteritietoihin, mistä ei ole säädetty direktiivissä. Kun otetaan huomion suojan riittävää tasoa koskevan päätöksen ja Euroopan yhteisön ja Yhdysvaltojen välillä tehdyn sopimuksen välinen keskinäinen riippuvuus, päätöstä on pidettävä soveltumattomana toimenpiteenä tavoitellun päämäärään eli matkustajarekisteritietojen siirroista päättämisen kannalta.
   Toisessa kanneperusteessaan Euroopan parlamentti katsoo, että suojan riittävää tasoa koskevalla komission päätöksellä loukataan myös direktiivin 95/46/EY keskeisiä periaatteita. Erityisesti päätöksessä tarkoitetun käsittelyn tarkoitus on yhteensopimaton alkuperäisen käsittelyn tarkoituksen kanssa; lakisääteinen käsittelyvelvollisuus puuttuu; perusdirektiivin periaatteita loukataan arkaluonteisten tietojen käsittelyn, tutustumisoikeuden ja liitännäisten oikeuksien osalta; oikeutta oikeussuojaan ei ole taattu ja siirtojen salliminen muille Yhdysvaltojen viranomaisille ja muihin maihin ilman mitään todellista ja tehokasta suojaa on ristiriidassa direktiivin 95/46/EY kanssa.
   Euroopan parlamentti väittää kolmannessa kanneperusteessaan, että suojan riittävää tasoa koskevalla komission päätöksellä loukataan perusoikeuksia ja erityisesti yksityisyyttä koskevaa oikeutta ja ihmisoikeuksien ja perusvapauksien suojaamiseksi tehdyn yleissopimuksen 8 artiklan mukaista henkilötietojen suojaa koskevaa oikeutta sellaisena kuin yhteisöjen tuomioistuin ja Euroopan ihmisoikeustuomioistuin sitä soveltavat.
   Neljännessä kanneperusteessaan parlamentti väittää, että suojan riittävää tasoa koskevalla komission päätöksellä loukataan myös suhteellisuusperiaatetta erityisesti siitä syystä, että liiallinen määrä matkustajarekisteritietoja voidaan siirtää ja että Yhdysvaltojen viranomaiset voivat säilyttää nämä tiedot liian kauan.
   
      (1)  Yhdysvaltojen tulli- ja rajavartiolaitokselle toimitettavien lentomatkustajia koskevaan matkustajarekisteriin sisältyvien henkilötietojen suojan riittävästä tasosta 14 päivänä toukokuuta 2004 tehty komission päätös 2004/535/EY (EYVL L 235, s. 11)